CELEX: 52018PC0126
Language: sl
Date: 2018-03-14
Title: Predlog IZVEDBENI SKLEP SVETA o dovoljenju Madžarski, da uporabi posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 14.3.2018
            COM(2018) 126 final
            2018/0057(NLE)
            Predlog
            IZVEDBENI SKLEP SVETA
            o dovoljenju Madžarski, da uporabi posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                     1
                   (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV oziroma za preprečevanje nekaterih vrst davčnih utaj ali izogibanja davkom.
               
            
            
               Madžarska je z dopisom, ki ga je Komisija evidentirala 13. julija 2017, zahtevala dovoljenje za uvedbo ukrepa, ki odstopa od člena 193 direktive o DDV. V skladu s členom 395(2) direktive o DDV je Komisija z dopisom o zahtevi Madžarske z dne 15. januarja 2018 obvestila druge države članice. Z dopisom z dne 16. januarja 2018 je nato uradno obvestila Madžarsko, da ima vse informacije, potrebne za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V skladu s členom 199(1)(g) direktive o DDV lahko države članice določijo, da je oseba, ki je dolžna plačati DDV, davčni zavezanec, za katerega se opravi dobava nepremičnin, ki jih prodaja dolžnik po sodbi v postopku obvezne prodaje drugi osebi (v nadaljnjem besedilu: mehanizem obrnjene davčne obveznosti). Madžarska želi razširiti uporabo mehanizma obrnjene davčne obveznosti na dobavo investicijskega blaga podjetja in na dobavo blaga ali storitev s tržno vrednostjo nad 100 000 HUF (približno 320 EUR), če je davčni zavezanec, ki dobavlja blago ali storitve, v postopku likvidacije ali v katerem koli drugem postopku, s katerim se sodno ugotovi insolventnost. 
               
               
                  Po mnenju Madžarske investicijsko blago običajno zajema orodja, stroje in naprave visoke vrednosti, pri čemer veliko transakcij, ki jih izvedejo insolventni davčni zavezanci, presega prag 100 000 HUF. Likvidacijski upravitelji pogosto ne plačajo dolgovanega DDV, ker morajo znesek porabiti za poravnavo zgodnejših terjatev. Hkrati lahko kupec, ki je davčni zavezanec s pravico do odbitka, še vedno odbije nastali DDV, kar ima negativen učinek na proračun in s čimer dejansko financira likvidacijo. Madžarska je prav tako evidentirala primere goljufije, ko so podjetja v postopku likvidacije izdajala navidezne račune aktivnim podjetjem, s čimer so znatno zmanjšala svoje davčne obveznosti brez jamstva, da bo izdajatelj plačal dolgovani DDV. 
               
               
                  Madžarska zato meni, da bi bilo resnično treba zaščititi davčne prihodke in proračunske interese zaradi številnih davčnih zavezancev, ki so v finančnih težavah in opravljajo navedeno dobavo. Mehanizem obrnjene davčne obveznosti je po mnenju Madžarske ustrezno orodje v ta namen. Davčni zavezanec v postopku likvidacije ne bi bil dolžan plačati dolgovanega DDV in kupec ne bi bil oškodovan, izognili pa bi se tudi izgubam za javni proračun.
               
            
            
               Predlaga se, da se odstopanje dovoli do 31. decembra 2021. 
            
            
               Če bi Madžarska želela podaljšanje ukrepa odstopanja po letu 2021, bi morala najpozneje do 31. decembra 2020 Komisiji predložiti poročilo, ki vsebuje pregled ukrepa, in zahtevo za podaljšanje. 
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, se načelo subsidiarnosti ne uporablja. 
            
            
               •Sorazmernost
            
            
               
                  Predlog je skladen z načelom sorazmernosti iz naslednjih razlogov.
               
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
               
                  Zaradi omejenega področja uporabe odstopanja je posebni ukrep sorazmeren z želenima ciljema, tj. poenostavitvijo pobiranja davkov in bojem proti davčni utaji. Ne presega tega, kar je potrebno za izpolnitev teh ciljev. 
               
            
         
         
            
               •Izbira instrumenta
            
            
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevi Madžarske in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               Namen predloga izvedbenega sklepa je zagotoviti prihodke od davkov in proračunske interese na račun podjetij, ki so v postopku insolventnosti, če dobavljajo investicijsko blago in drugo blago ali storitve s tržno vrednostjo nad 100 000 HUF. Madžarska trdi, da bo uporaba mehanizma obrnjene davčne obveznosti za te vrste transakcij poenostavila pobiranje davkov in preprečila davčne utaje. Omejila bi izgube javnih prihodkov in ustvarila dodatne proračunske prihodke v višini približno 4 do 5 milijard HUF (približno 13 do 14 milijonov EUR) na leto. Zato bo imel ukrep odstopanja potencialno pozitiven učinek. 
            
            
               Zaradi ozkega področja uporabe odstopanja in časovno omejene uporabe bo učinek v vsakem primeru omejen.
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
            
            
               5.DRUGI ELEMENTI
            
            
               Predlog vključuje samoderogacijsko klavzulo, ki je določena na 31. december 2021.
            
            
               2018/0057 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Madžarski, da uporabi posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
         
         
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  2
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom.
            
            
               (2)Madžarska je z dopisom, ki ga je Komisija evidentirala 13. julija 2017, zahtevala dovoljenje, da uvede poseben ukrep, ki odstopa od člena 193 Direktive 2006/112/ES, kar zadeva osebo, ki je dolžna plačati DDV, v primeru nekaterih vrst dobave s strani davčnih zavezancev, ki so v postopku likvidacije ali v katerem koli drugem postopku, s katerim se sodno ugotovi insolventnost. 
            
            
               (3)V skladu s členom 395(2) Direktive 2006/112/ES je Komisija z dopisom z dne 15. januarja 2018 o zahtevi Madžarske obvestila druge države članice. Z dopisom z dne 16. januarja 2018 je nato obvestila Madžarsko, da ima na voljo vse informacije, potrebne za presojo zahteve. 
            
            
               (4)Madžarska trdi, da davčni zavezanci v postopku likvidacije ali insolventnosti davčnim organom pogosto ne plačajo dolgovanega DDV. Hkrati lahko kupec, ki je davčni zavezanec s pravico do odbitka, še vedno odbije nastali DDV, kar ima negativen učinek na proračun in s čimer financira likvidacijo. Madžarska je prav tako evidentirala primere goljufije, ko so podjetja v postopku likvidacije izdajala navidezne račune aktivnim podjetjem in znatno zmanjšala svoje davčne obveznosti brez jamstva, da bo izdajatelj plačal dolgovani DDV. 
            
            
               (5)V skladu s členom 199(1)(g) Direktive 2006/112/ES lahko države članice določijo, da je oseba, ki je dolžna plačati DDV, davčni zavezanec, za katerega se opravi dobava nepremičnin, ki jih prodaja dolžnik po sodbi v postopku obvezne prodaje drugi osebi (v nadaljnjem besedilu: mehanizem obrnjene davčne obveznosti). Za odpravo izgub javnih prihodkov Madžarska zahteva odstopanje od člena 193 Direktive 2006/112/ES, da se ji dovoli uvedba mehanizma obrnjene davčne obveznosti za druge vrste dobave s strani davčnih zavezancev, ki so v postopku insolventnosti, in sicer za dobavo investicijskega blaga in dobavo drugega blaga ali storitev s tržno vrednostjo nad 100 000 HUF. 
            
            
               (6)Na podlagi informacij, ki jih je predložila Madžarska, bo določitev prejemnika, ki je davčni zavezanec, za osebo, ki je dolžna plačati DDV v teh posebnih primerih, poenostavila postopek pobiranja DDV in preprečila davčne utaje in izogibanje davkom. Madžarska meni, da bo ukrep odstopanja omejil tudi izgube javnih prihodkov in ustvaril dodatne prihodke. 
            
            
               (7)To odstopanje bi moralo biti časovno omejeno. 
            
            
               (8)Glede na obseg in novost tega odstopanja je pomembno oceniti njegov učinek. Če bi torej Madžarska želela podaljšati ukrep odstopanja po letu 2021, bi morala Komisiji najpozneje do 31. decembra 2020 predložiti poročilo, ki vsebuje pregled ukrepa odstopanja, in zahtevo za podaljšanje. 
            
            
               (9)Odstopanje nima negativnega učinka na lastna sredstva Unije iz naslova DDV –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 193 Direktive 2006/112/ES se Madžarski dovoli, da za osebo, ki je dolžna plačati DDV, določi davčnega zavezanca, kateremu se opravi dobava:
            
            
               (1) investicijskega blaga s strani davčnega zavezanca, ki je v postopku likvidacije ali v katerem koli drugem postopku, s katerim se sodno ugotovi insolventnost, 
            
            
               (2) drugega blaga in storitev s tržno vrednostjo nad 100 000 HUF v času dobave s strani davčnega zavezanca, ki je v postopku likvidacije ali v katerem koli drugem postopku, s katerim se sodno ugotovi insolventnost. 
            
            
               Člen 2
            
            
               Ta sklep začne učinkovati z dnem uradne obvestitve.
            
            
               Ta sklep preneha veljati 31. decembra 2021.
            
         
         
            
               Člen 3
            
            
               Ta sklep je naslovljen na Madžarsko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        UL L 347, 11.12.2006, str. 1.